Victor Ponta a declarat că există o „problemă uriaşă” privind plângerile vizând finanţările europene, explicând că acestea sunt investigate automat de Oficiul European de Luptă Antifraudă (OLAF), informează Mediafax.

„Dacă apar suspiciuni privind vreun caz, acesta este blocat şi nu mai putem solicita bani din partea Uniunii Europene”, a adăugat premierul.

Premierul României a subliniat că, dacă nu se va lua o decizie privind aceste cazuri până la 31 decembrie 2015, proiectele vor fi finanţate din bugetul de stat.

Victor Ponta a precizat că suspiciunile se referă la proiecte în domeniul resurselor umane, alimentării cu apă şi unor finanţări de 400 de milioane de euro pentru extinderea reţelei de metrou.